Predkladacia správa

	Vláda SR na svojom 141. zasadnutí dňa 14. februára 2001 prerokovala a vzala na vedomie materiál Správa o reforme riadenia verejných financií ministerky financií. V návrhu Záznamu   z   tohto  rokovania   v  bode  č.  10./   uložila  ministerke  financií  v     spolupráci
s podpredsedom vlády SR I. Miklošom, ministrom zdravotníctva, ministrom práce, sociálnych vecí a rodiny a ministrom hospodárstva vytvoriť pracovnú skupinu na vypracovanie návrhu stransparentnenia, zjednodušenia a zjednotenia systému platieb štátu za svojich poistencov a informovať vládu do 30. júna 2001. 
	Pracovná skupina bola vytvorená zo zástupcov zainteresovaných rezortov. Na svojich zasadnutiach sa zaoberala uvedenou problematikou a vypracovala príslušný materiál.
	Materiál  v prvej časti informuje o súčasnom stave v systéme platieb štátu za svojich poistencov, o sporných oblastiach pri komparácii platieb štátu za svojich poistencov v jednotlivých systémoch. 
	Druhá časť informácie ilustruje niektoré problémy v legislatíve pri platbách zamestnancov, zamestnávateľov a samostatne zárobkovo činných osôb. Poukazuje na niektoré ekonomicky neopodstatnené rozdiely v základných definíciách platiteľov poistného a poukazuje i na rozdielne obdobia, počas ktorých sa neplatí poistné,   v jednotlivých právnych predpisoch a navrhuje ich harmonizáciu. 
	Prvá časť bola vypracovaná v gescii Ministerstva financií SR a druhú časť, ktorá sa zaoberá problematikou platieb u ostatných platiteľov, gestorovali pracovníci Úradu vlády SR. Celkový materiál bol vypracovaný  v spolupráci s Ministerstvom práce, sociálnych vecí a rodiny SR, Ministerstvom zdravotníctva SR a Ministerstvom hospodárstva SR.
	Materiál sa odporúča využiť pri realizácii reformy zdravotníctva a v rámci prípravy zmien systému sociálneho poistenia ako i pre harmonizáciu jednotlivých inštitútov príslušných zákonov sociálneho a zdravotného poistenia. 
	Materiál sa predkladá bez rozporov, prešiel medzirezortným pripomienkovým konaním  zainteresovaných rezortov. 
	Predkladaný materiál nezakladá finančné dôsledky  na štátny rozpočet ani na tvorbu pracovných miest.